Document ID: 32015R0210

UREDBA KOMISIJE (EU) 2015/210
оd 10. veljače 2015.
o izmjeni priloga II. i III. Uredbi (EZ) br. 110/2008 Europskog parlamenta i Vijeća o definiciji, opisivanju, prezentiranju, označavanju i zaštiti zemljopisnih oznaka jakih alkoholnih pića
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 110/2008 Europskog parlamenta i Vijeća od 15. siječnja 2008. o definiciji, opisivanju, prezentiranju, označavanju i zaštiti zemljopisnih oznaka jakih alkoholnih pića (1), a posebno njezin članak 26.,
budući da:
(1)
Jako alkoholno piće dobiveno maceracijom divljih šljiva (Prunus spinosa) u etilnom alkoholu poljoprivrednog podrijetla tradicionalno se proizvodi u Španjolskoj gdje je potrošačima opće poznato pod nazivom „Pacharán”. Budući da ne postoji kategorija jakih alkoholnih pića koja odgovara piću „Pacharán” te kako bi se potrošačima drugih nacionalnosti prenijele jasne informacije i uzela u obzir gospodarska i tržišna kretanja, u Prilog II. Uredbi (EZ) br. 110/2008 potrebno je uvrstiti novu kategoriju pod nazivom „Jako alkoholno piće aromatizirano divljom šljivom ili Pacharán”. Kako bi se osigurala zaštita potrošača i gospodarskih interesa proizvođača, nova kategorija trebala bi sadržavati tehničke specifikacije temeljene na ocjeni postojećih parametara kakvoće i proizvodnje koji se rabe na tržištu Unije.
(2)
S obzirom na ugled pića „Pacharán” koje, kako se pokazalo u prošlosti, potrošači spontano povezuju sa Španjolskom, izraz „Pacharán” smije se upotrebljavati kao trgovački naziv samo ako je proizvod proizveden u Španjolskoj. Ako je proizvod proizveden izvan Španjolske, izraz „Pacharán” smije se upotrebljavati samo kao dopuna trgovačkom nazivu „Jako alkoholno piće aromatizirano divljom šljivom” te zajedno s naznakom zemlje proizvodnje.
(3)
Zemljopisnu oznaku „Pacharán navarro”, registriranu u Prilogu III. Uredbi (EZ) br. 110/2008 pod stavkom „Ostala jaka alkoholna pića”, trebalo bi premjestiti u kategoriju „Jaka alkoholna pića aromatizirana divljom šljivom ili Pacharán” iz istog Priloga.
(4)
Uredbu (EZ) br. 110/2008 stoga bi trebalo na odgovarajući način izmijeniti.
(5)
Mjere predviđene ovom Uredbom u skladu su s mišljenjem Odbora za jaka alkoholna pića,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 110/2008 mijenjaju se kako slijedi:
1.
U Prilogu II. iza točke 37. Sloe gin umeće se sljedeća točka 37.a:
„37.a
‚Jako alkoholno piće aromatizirano divljom šljivom ili Pacharán’
Jako alkoholno piće aromatizirano divljom šljivom ili Pacharán jako je alkoholno piće:
(a)
koje ima prevladavajući okus divlje šljive i dobiveno je maceracijom divljih šljiva (Prunus spinosa) u etilnom alkoholu poljoprivrednog podrijetla s dodatkom prirodnih ekstrakta anisa i/ili destilata anisa;
(b)
čija alkoholna jakost iznosi najmanje 25 % vol.;
(c)
koje se proizvodi s najmanje 125 grama divljih šljiva po litri gotovog proizvoda;
(d)
čiji je sadržaj šećera, izražen kao invertni šećer, od 80 do 250 grama po litri gotovog proizvoda;
(e)
čija organoleptička svojstva, boju i okus isključivo pružaju upotrijebljeno voće i anis.
Izraz ‚Pacharán’ smije se upotrebljavati kao trgovački naziv samo ako je proizvod proizveden u Španjolskoj. Ako je proizvod proizveden izvan Španjolske, izraz ‚Pacharán’ smije se upotrebljavati samo kao dopuna trgovačkom nazivu ‚Jako alkoholno piće aromatizirano divljom šljivom’, pod uvjetom da su dodane sljedeće riječi: ‚proizvedeno u …’, iza čega slijedi ime države članice ili treće zemlje u kojoj je piće proizvedeno.”
2.
Prilog III. mijenja se kako slijedi:
(a)
u kategoriji proizvoda „Ostala jaka alkoholna pića” brišu se sljedeći unosi:
„Pacharán navarro
Španjolska
Pacharán
Španjolska”
(b)
iza kategorije proizvoda 34. umeće se sljedeći unos:
„37.a
Jako alkoholno piće aromatizirano divljom šljivom ili Pacharán
Pacharán navarro
Španjolska”
Članak 2.
Ova Uredba stupa na snagu trećeg dana od dana objave u Službenom listu Europske unije.
Jaka alkoholna pića koja odgovaraju kategoriji „Jako alkoholno piće aromatizirano divljom šljivom ili Pacharán” i nisu označena u skladu s Uredbom (EZ) br. 110/2008 mogu se nastaviti stavljati na tržište dok se ne potroše zalihe.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. veljače 2015.

Labels: 3
17
18